L'Eliana, guardonada de nou en Viles en Flor
27 de octubre de 2023

L'Eliana ha tornat a ser guardonada en Viles en Flor. En aquesta sisena edició del programa, celebrada el passat 20 d'octubre, la Fundació ASFPLANT, l'Associació Professional de Flores, Plantes i Tecnologia Hortícola de la Comunitat Valenciana, va reconéixer la labor del municipi per la posada en marxa d'espais més verds, recuperant, protegint i impulsant el seu patrimoni natural.

El reconeixement amb 3 Flors d’Honor posa en valor la riquesa natural i paisatgística del territori mitjançant el reconeixement públic dels diferents projectes d'enjardinament, ornamentació floral, mobiliari urbà i espais lúdics que són un exemple a seguir. Són atorgades per un jurat especialitzat que està compost per professionals de reconegut prestigi dels sectors del viverisme, els centres de jardineria, el paisatgisme, el turisme, la cultura i altres àmbits relacionats amb aquest programa en la Comunitat Valenciana. El jurat visita una vegada a l'any tots els municipis adscrits a Viles en Flor.

En el cas de l'Eliana, el municipi presenta una mitjana de 23 m²/habitant de zones verdes, una xifra molt superior a la recomanada per l'OMS, que l'estableix en 10, i la seua infraestructura verda destaca pels diferents nuclis formats per parcs i jardins i els seus carrers arbrats que exerceixen de corredors. La infraestructura verda interna es connecta amb l'externa conformada principalment pels paratges agrícoles pertanyents al municipi i que li confereixen un caràcter especial. La gestió dels 425.000 metres quadrats verds urbans, amb 20 zones diferents, es basa en la jardineria sostenible, en aquest sentit destaca la reutilització en el reg dels excedents d'aigua de la planta de desnitrificació.

Tal com ha explicat l'edil de Sostenibilitat, Cristina Díaz, l'Eliana és un poble sostenible i amable que busca millorar la qualitat de vida dels seus habitants i la seua cohesió social, com és l'exemple del Bosc de la Benvinguda, dels Horts Socials o dels parcs esportius i saludables. 'A més, l'objectiu de l'Ajuntament és continuar ampliant més zones, com seran Montepilar i Montealegre, tal com recull la nostra pròpia Agenda Urbana Local i en compliment de diferents ODS (3,11,12, 13 i 15)', ha afirmat.